text: Czeslaw Milosz | Nosaltresllegim
  Arxiu d'etiquetes: Czeslaw Milosz
  La vall de l'Issa
  L'Alexandra ens fa arribar un comentari d'una novel·la que li ha agradat. Ara que vénen dies de vacances, és una bona proposta viatjar pel Bàltic, encara que sigui sense moure'ns de casa!
  Títol: La vall de l'Issa
  Col·lecció: MOLU-2 – 119
  ISBN:978-84-297-4420-0
  La vall de l'Issa és un llibre preciosista, delicat, suau. Si fes un símil amb la pintura, tot i que en sé poc, molt poc, de pintura, diria que és impressionista. Amb petites pinzellades, de colors brillants, en què la llum hi té un paper principal.
  La novel·la repassa uns anys de la infància de Tomasz a la Vall de l'Issa, que és una vall imaginària de Lituània. L'autor, Czesław Miłosz. Premi Nobel de Literatura de l'any 1980, va escriure aquesta obra quan ja en tenia 44 i vivia a França exiliat.
  Se situa en un període de guerra, però no se sap ben bé quina guerra. Si durant la guerra polonesosoviètica de 1919-1921 o bé si és el final de la Primera Guerra Mundial (1914-1919) o si encara és una guerra anterior, de les múltiples que van sacsejar Europa entre 1800 i 1945.
  Els pares de Tomasz viuen lluny; el pare, al front, la mare voltant pel país, entre Polònia i Lituània.
  Tomasz és un nen curiós que viu amb els avis, de família polonesa benestant (de fet, la seva família és la propietària de la major part del poble on viu) que fa generacions que viu a Lituània però que vol mantenir la identitat polonesa.
  Tomasz va creixent i va descobrint, amb petites pinzellades, amb petites descripcions (els capítols són curts), gent, paratges, actituds, paraules noves, que a vegades l'enamoren i a vegades el deceben. En una comunitat que encara té arrelades profundes creences paganes, es viu de portes enfora un catolicisme imposat. El bosc i la natura són el seu refugi, però també la seva passió. La cacera un plaer i alhora un terror, per si no és capaç de fer-ho prou bé. Les dones un misteri i la mort un element quotidià que no comprèn i que viu des de diferents punts de vista.
  Els diferents personatges que van apareixent i que mostren diferents aspectes de caràcter, d'opció política, de relació amb l'entorn, de comportament social creen un dibuix molt acurat d'una societat molt petita, molt tancada en una vall i amb poca relació amb l'exterior. I tot i això, representen un món complet.
  Crec que La Vall de l'Issa és una gran novel·la, amb moltes lectures: el creixement d'un infant, sí, però també descriu la situació política, social, identitària d'una zona convulsa a finals del segle XVIII i inicis del XIX com és la zona bàltica.
  Vaig ser a Lituània aquest estiu i lamento no haver llegit el llibre abans. Probablement m'hagués mirat amb altres ulls algunes coses.
  Aquesta entrada s'ha publicat en 2010, Ficció, Narrativa, Vam publicar-ho fa temps... i s'ha etiquetat amb Czeslaw Milosz, Internacional el 9 de març de 2010 per Alexandra.